klage over afgørelse
Hvis man ikke er enig i en afgørelse, der er truffet i byretten, har man som hovedregel mulighed for at klage over afgørelsen til landsretten.
Der bruges forskellige juridiske ord om det at klage alt afhængig af, hvad det er for en type afgørelse, man ønsker at klage over. Samlet hedder det at appellere. Byretten træffer afgørelse i form af en dom, en kendelse eller en beslutning.
Hvis man ønsker at klage over en dom, hedder det at anke. Hvis det derimod er en kendelse eller en beslutning, man ønsker at klage over, hedder det at kære.